Nýlega var haldið í Háskólanum á Akureyri mjög gott námskeið sem nefnist Hagnýtt hraðnámskeið í samfélagsmiðlun . Þar sem við “ Tröllahjónin ” erum mestmegnis að vinna við miðlun , bæði á vefnum trolli.is og með útvarpsstöðinni FM Trölli fannst okkur bráðnauðsynlegt að grípa þetta einstaka tækifæri og drífa okkur í háskóla ! Það er skemmst frá því að segja , að þetta námskeið var í einu orði sagt frábært og mjög fróðlegt . ( Þetta voru reyndar fleiri en eitt orð ) . “ Stundum leið mér eins og Maríanna hefði fundið upp Internetið ” var haft eftir einum nemandanum . Það var Maríanna Friðjónsdóttir sem leiddi þetta námskeið , og fór hún algerlega á kostum í hlutverki kennarans . Maríanna hefur starfað síðan 1970 við miðlun , fyrst sem “ pródúsent ” eða upptökustjóri hjá Sjónvarpinu ( RUV ) og síðar hjá Stöð 2 , Sagafilm og víðar . Hún hefur alla tíð verið mikil baráttukona þegar kemur að fjölmiðlun og hefur frá upphafi internetsins verið mjög framarlega í nýtingu þeirra möguleika sem netið býr yfir . Maríanna var m.a. í fyrsta kvennaliðinu sem keppti í rallý , og má kannski segja að það lýsi persónunni á vissan hátt , afar krafmikil og skemmtileg manneskja . Maríanna “ býr í ferðatösku ” að eigin sögn , og ferðast víða til að miðla af þekkingu sinni og reynslu , en aðsetur hennar er skráð í Danmörku . Hún rekur meðal annars vefsíðuna webmom.eu og má þar sjá ýmislegt sem hún hefur verið að fást við .